Document ID: 32014R0687

IZVEDBENA UREDBA KOMISIJE (EU) št. 687/2014
z dne 20. junija 2014
o spremembi Uredbe (EU) št. 185/2010 glede pojasnitve, harmonizacije in poenostavitve ukrepov za varnost letalstva, enakovrednosti varnostnih standardov ter varnostnih ukrepov za tovor in pošto
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 300/2008 Evropskega parlamenta in Sveta z dne 11. marca 2008 o skupnih pravilih na področju varovanja civilnega letalstva in o razveljavitvi Uredbe (ES) št. 2320/2002 (1) ter zlasti člena 4(3) Uredbe,
ob upoštevanju naslednjega:
(1)
Izkušnje z izvajanjem Uredbe Komisije (EU) št. 185/2010 (2) so pokazale na potrebo po spremembah načinov izvajanja nekaterih skupnih osnovnih standardov.
(2)
Nekatere posebne ukrepe za varnost letalstva bi bilo treba pojasniti, harmonizirati ali poenostaviti, da bi se izboljšala pravna jasnost ter tako preprečile različne razlage zakonodaje in dodatno zagotovilo najboljše izvajanje skupnih osnovnih standardov za varnost letalstva.
(3)
Spremembe se nanašajo na izvajanje omejenega števila ukrepov v zvezi s prepovedanimi predmeti, varnostjo zrakoplovov, varnostnim nadzorom za tovor, pošto, zaloge za oskrbo med letom in zaloge za oskrbo na letališču ter varnostno opremo.
(4)
Komisija bi morala v skladu z Uredbo Komisije (ES) št. 272/2009 (3) priznati enakovrednost standardov za varnost letalstva, ki jih uporabljajo tretje države ter druge države in ozemlja, za katere se ne uporablja naslov VI PDEU, če so izpolnjena merila iz navedene uredbe.
(5)
Komisija je preverila, da letališča na otokih Guernsey, Man in Jersey izpolnjujejo merila iz dela E Priloge k Uredbi (ES) št. 272/2009.
(6)
V Prilogi k Uredbi (EU) št. 185/2010 so navedene tretje države ter druge države in ozemlja, za katere se ne uporablja naslov VI PDEU in za katere je priznano, da uporabljajo varnostne standarde, enakovredne skupnim osnovnim standardom iz Uredbe (ES) št. 272/2009.
(7)
Uredba Komisije (EGS) št. 2454/93 (4) in Uredba (EU) št. 185/2010 določata podobne varnostne zahteve za subjekte, ki delujejo v oskrbovalni verigi za tovor in pošto.
(8)
Varnostne zahteve za program o reguliranih agentih in znanih pošiljateljih za ukrepe varovanja v letalstvu iz Uredbe (EU) št. 185/2010 ter carinski program o pooblaščenih gospodarskih subjektih iz Uredbe (EGS) št. 2454/93 bi bilo treba nadalje uskladiti, da bi se zadevni industriji in vladnim organom olajšalo medsebojno priznavanje, hkrati pa ohranile sedanje ravni varnosti.
(9)
Uredbo (EU) št. 185/2010 bi bilo zato treba ustrezno spremeniti.
(10)
Ukrepi iz te uredbe so v skladu z mnenjem Odbora za varnost civilnega letalstva -
SPREJELA NASLEDNJO UREDBO:
Člen 1
Priloga k Uredbi (EU) št. 185/2010 se spremeni v skladu s Prilogo k tej uredbi.
Člen 2
Ta uredba začne veljati dan po objavi v Uradnem listu Evropske unije.
Točka 5(o) Priloge se uporablja od 1. julija 2014.
Točki 10(b) in 11(b) Priloge se uporabljata od 1. marca 2015.
Ta uredba je v celoti zavezujoča in se neposredno uporablja v vseh državah članicah.
V Bruslju, 20. junija 2014

Labels: 12
7
8